তোপ দাগলেন মারায়া ক্যারি
লক্ষ্য নিকি মিনাজ
যাঁরা হলিউডের মিউজিক ইন্ডাস্ট্রির হাঁড়ির খবর রাখেন, মারায়া ক্যারি এবং নিকি মিনাজের ক্যাট-ফাইটের গল্পটা তাঁদের অজানা নয়। সাক্ষাৎকার হোক বা অন্যকিছু— সুযোগ পেলে একে অপরকে মিষ্টি করে ঠুকে দিতে ছাড়েন না।

মারায়া এক সাক্ষাৎকারে নিকির সম্পর্কে বলেছিলেন, ‘‘সপ্তাহের চার্ট-বাস্টার লিস্টের প্রথমদিকে আমি তো কখনওই নিকির নাম দেখতে পাই না!’’ ব্যস! একথা কানে আসতেই নিকির মুখ ভার। পাল্টা দিতে নিকি টুইটারে লিখলেন, ‘একজন মহিলা কেরিয়ারে এতটা সফল হয়েও, কীভাবে নিরাপত্তাহীনতায় ভোগেন... সেটাই আমার মাথায় ঢোকে না’! মারায়ও ছেড়ে দেওয়া পাত্রী নন! বারবারা ওয়াল্টার্সের শো’এ গিয়ে তিনিও ফের একহাত নিলেন। বললেন, ‘‘ও (নিকি মিনাজ) গান গায় কি না, আমার জানা নেই! আমার তো মনে হয় নিকি র‌্যাপ করছে... কিংবা অন্যকিছু।’’
 

তোপ দাগলেন টারা রেড
লক্ষ্য লিন্ডসে লোহান
বিরক্তিকর এবং অসহ্য একজন মহিলা! লিন্ডসে লোহানের প্রসঙ্গে টারা রেডের মূল্যায়ন এমনটাই। টারাকে একবার একটা চ্যাট-শো’এ লিন্ডসের প্রসঙ্গে কী যেন প্রশ্ন করেছিলেন অনুষ্ঠানের সঞ্চালক। সঞ্চালককে প্রশ্ন শেষ করার সুযোগও দেননি টারা। থামিয়ে দিয়ে বলেছিলেন, ‘‘আমরা একে অপরকে দারুণ পছন্দ করি, ব্যাপারটা 

কিন্তু এমন নয়। ...লিন্ডসে যখন মদ্যপ অবস্থায় থাকে, তখন ওঁর ব্যবহার একেবারেই মেনে নেওয়া যায় না। অসহ্য মনে হয় আমার।’’ তবে কোনও এক অজ্ঞাত কারণে, এর কিছুদিন পরেই টুইটারে লিন্ডসের প্রশংসা করে বেশ কিছু কথা লিখেছিলেন টারা। কেন লিখেছিলেন? ড্যামেজ কন্ট্রোল, নাকি অন্য কোনও কারণে— সেই উত্তরটা অবশ্য মেলেনি! 

তোপ দাগলেন জন হ্যাম, ড্যানিয়েল ক্রেগ
লক্ষ্য কিম কারদাশিয়ান
রিয়্যালিটি টেলিভিশন শো তারকা কিম কারদাশিয়ানকে ‘ইডিয়ট’ ছাড়া অন্যকিছু মনে করেন না জন হ্যাম। এক মার্কিন পত্রিকাকে দেওয়া সাক্ষাৎকারে জন বলেছিলেন, ‘‘কিমকে নিয়ে এত মাতামাতি করার কিছু নেই।
 

ওঁর সেক্স-টেপও অনলাইনে পাওয়া যায়! যৌনতা এমন একটা বিষয়, যেটা থাকলে সংবাদমাধ্যমে কদর বাড়েই। খোলামেলা ছবি প্রকাশ করতে পারলে পত্রিকার বিক্রি বাড়ে। সোজা হিসেব!’’

কিম-সহ পুরো কারদাশিয়ান পরিবার সম্পর্কে প্রায় একই মতামত ড্যানিয়েল ক্রেগেরও। কারদাশিয়ান পরিবার নিয়ে নির্মিত রিয়্যালিটি শো ‘কিপিং আপ উইথ দ্য কারদাশিয়ান্‌স’ প্রসঙ্গে তিনি বলেছিলেন, ‘‘ওই ইডিয়টগুলোকে দেখতে মানুষ কেন টেলিভিশনের সামনে এসে বসেন, সেটাই আমার কাছে লক্ষ টাকার প্রশ্ন।’’ 

 
তোপ দাগলেন শ্যারন অসবর্ন
লক্ষ্য নিকোল কিডম্যান
বয়স এখন ৪৮। এই বয়সেও মুখে বলিরেখার চিহ্নমাত্র নেই। কীভাবে? তাহলে কি বয়স ঢাকতে নিকোল শল্যচিকিৎসার সাহায্য নেন? নিন্দকেরা যাই বলুন, নিকোলের দাবি তিনি জীবনে কখনও প্লাস্টিক সার্জারি করাননি।

এ বিষয়ে তাঁকে প্রশ্ন করা হলে, তাঁর ঝটিতি জবাব, ‘‘পরিমিত আহার, প্রচুর জলপান, শরীরচর্চা...।’’ এই সবই নাকি তাঁর রূপ-রহস্যের চাবিকাঠি। এই প্রসঙ্গেই একবার নিকোলকে যা-তা বলেছিলেন শ্যারন অসবর্ন। বলেছিলেন, ‘‘নিকোলের দিকে তাকালে সকলের আগে যেটা আমার চোখে পড়ে, সেটা ওর কপাল। যেটাকে আমার একটা ফ্ল্যাট স্ক্রিন টেলিভিশন সেট ছাড়া অন্য কিছু মনে হয় না।’’
 

তোপ দাগলেন ফারা আব্রাহাম
লক্ষ্য চার্লি শিন
হলিউডের এক হাই প্রোফাইল পার্টিতে তাঁদের আলাপ। ফারার সঙ্গে প্রথম সাক্ষাতেই মোবাইল নম্বরটা নিতে ভুল করেননি চার্লি। এরপর শুরু তাঁদের চ্যাট-পর্ব। ফারা প্রথমদিকে চার্লিকে খুব একটা পাত্তা দেননি। কিন্তু তাতেও দমে যাননি চার্লি।
 
নাগাড়ে ‘দুষ্টু’ টেক্সট মেসেজ করে গিয়েছেন। শেষমেশ অবশ্য ফারা চার্লির আবদার মেটাতে কফি-ডেট’এ যেতে রাজি হয়েছিলেন। এক সাক্ষাৎকারে চার্লির সঙ্গে তাঁর ঘনিষ্ঠতা এবং ‘দুষ্টু’ টেক্সট মেসেজ নিয়ে প্রশ্ন করা হলে ফারা বলেছিলেন, ‘‘ওঁর কাছ থেকে ওইসব ‘দুষ্টু’ টেক্সট পেয়ে আমার খারাপ লাগেনি। কারণ, মেসেজগুলো এমন একজনের কাছ থেকে এসেছিল, যিনি যথেষ্ট বয়স্ক। এবং ওই বয়সে মানুষ এই ধরনের কাজকর্ম করেই থাকেন!’’ সত্যি চার্লি, আপনি পারেনও বটে!
তোপ দাগলেন এলটন জন
লক্ষ্য ম্যাডোনা
মাত্র দিন কয়েক আগের কথা। ম্যাডোনার এক গুণমুগ্ধ অভিযোগ করেছিলেন, পপ-সম্রাজ্ঞী নাকি মদ্যপান করে মঞ্চে উঠেছিলেন। ম্যাডোনা নাকি এতটাই মত্ত ছিলেন যে, গানের কথায় আর নাচের স্টেপ ভুল করেছিলেন। একবার নয়। বার বার। সমালোচনা সামাল দিতে ম্যাডোনা নিজেই ময়দানে নেমেছিলেন। জানিয়েছিলেন, এতদিনের কেরিয়ারে তিনি কোনওদিন মত্ত অবস্থায় মঞ্চে উঠেননি। যাই হোক! কয়েক বছর আগে ম্যাডোনার বিরুদ্ধে অভিযোগ এনেছিলেন এলটন জনও।

এক টেলিভিশন চ্যানেলের সাক্ষাৎকারে এলটন বলেছিলেন, ‘‘ম্যাডোনার লাইভ পারফরম্যান্স দেখাটা আমার কাছে দুঃস্বপ্নের মতো। ওঁর কেরিয়ারে আর কিছু বাকি নেই। পুরোপুরি শেষ!’’ এখানেই থামেননি এলটন। বলেছিলেন, ‘‘ম্যাডোনা আবার মঞ্চে গান গায় নাকি? ...আমার তো ওকে একজন ফেয়ার-গ্রাউন্ড স্ট্রিপার ছাড়া কিছু মনে হয় না।’’ 


বুঝুন অবস্থা!